NTime - Performance unit testing tool - CodeProject 12,695,325 members (28,810 online)
Last Visit: 31-Dec-99 19:00 Last Update: 19-Jan-17 7:25Refresh12 Next » Willemse nie weer op SuperSport | Netwerk24
Deur Tinus van Staden 06 September 2018 15:59
Ashwin Willemse sal nie weer op televisie gesien word as ’n rugbyontleder vir SuperSport nie.
SuperSport het Donderdag bevestig Willemse se kontrak met dié uitsaaier het verstryk en is nie hernieu nie, maar dit is onduidelik of dié besluit gesamentlik deur dié oud-Bok-vleuel en die uitsaaier geneem is.
Ashwin Willemse. Foto: Denzil Maregele
“Ashwin Willemse se kontrak met SuperSport het verstryk en hy sal nie weer op die lug verskyn nie,” lui ’n verklaring van SuperSport.
Sandile Luthuli, ’n woordvoerder van SuperSport, wou nie bevestig of Willemse daarvan bewus was dat sy kontrak nie hernieu sou word nie.
“Ons verklaring staan, ek stel voor julle kontak Ashwin self in dié verband,” sê Luthuli.
Hoewel Willemse nie Donderdag kommentaar aan Netwerk24 wou lewer nie, het hy volgens TimesLive nie van dié ontwikkeling geweet nie.
“Julle kontak my oor iets wat ek nog nie gelees het nie en ek weet nie waarvan julle praat nie,” het hy volgens TimesLive gesê.
Willemse was nog nie sedert die uitstap-herrie op 19 Mei op die kassie te sien nie. Willemse het die SuperSport-ateljee in Randburg dié dag tydens ’n regstreekse uitsending verlaat nadat hy sy mede-ontleders Nick Mallett en Naas Botha van neerhalende gedrag teenoor hom beskuldig het.
Kort voordat Ashwin Willemse die SuperSport-ateljee tydens ’n regstreekse uitsending verlaat het. Foto: Skermgreep
Mallett en Botha het albei reeds na die ateljee teruggekeer.
Ná die voorval het SuperSport ’n onafhanklike advokaat, Vincent Maleka, aangestel om ondersoek in te stel en aanbevelings te doen.
Maleka kon geen rassisme in Mallett en Botha se optrede vind nie en het aanbeveel dat die saak na die Menseregtekommissie (MRK) geneem word.
Ná die ondersoek het Willemse se prokureur, Nqobizitha Mlilo, gesê hy wil die saak na die gelykheidshof neem, maar Willemse het in Julie in ’n onderhoud met die radiostasie 702 gesê hy gaan die aanbeveling dat die saak na die MRK geneem word, eerbiedig.
Willemse het volgehou dat hy glo rassisme het wel ’n rol gespeel.
SuperSport het bevestig hulle het nog geen kommunikasie van die gelykheidshof in dié verband ontvang nie.
“Ons het nie van die gelykheidshof gehoor nie. Ons is besig om met die MRK te praat. Ons het adv. Maleka se verslag na die MRK verwys, soos hy in sy verslag ná die ondersoek na die voorval voorgestel het,” lui die verklaring.
Botha en Mallett het albei Donderdag gesê hulle wil nie kommentaar lewer nie.
Mlilo kon ná verskeie pogings nie vir kommentaar bereik word nie.
Volgens Sport24 sal Xola Ntshinga, Victor Matfield, Breyton Paulse, Botha en Hanyani Shimange Saterdag in SuperSport se ateljee wees om die Rugbykampioenskapswedstryd tussen Australië en Suid-Afrika te bespreek.
Meer oor: Kontrak | Naas Botha | Ashwin Willemse | Supersport | Nick Mallett
Mallett terug op lug